KIRJALLINEN KYSYMYS E-1637/00 esittäjä(t): Daniel Varela Suanzes-Carpegna (PPE-DE) komissiolle. Maitoalan tilanne.



Virallinen lehti nro 103 E , 03/04/2001 s. 0018 - 0019



KIRJALLINEN KYSYMYS E-1637/00 esittäjä(t): Daniel Varela Suanzes-Carpegna (PPE-DE) komissiolle (29. toukokuuta 2000) Aihe: Maitoalan tilanne Komission 27. maaliskuuta 2000 antamassa vastauksessa kirjalliseen kysymykseeni E-0549/00(1) esitetään joitakin tietoja ja näkökohtia, joita toivoisin komission selventävän. Ensinnäkin huomiota herättää se, että Kreikkaa koskevat tiedot ovat niin lyhyeltä ajanjaksolta (huhtikuu elokuu 1999), että niiden perusteella on mahdotonta tehdä luotettavia vertailuja tai oikeita johtopäätöksiä. Voisiko komissio antaa Kreikan maidontuotantoa koskevat tiedot tuotantokaudelta 19992000 sitten kun sillä on käytettävissään viimeisimmät, ainakin marras- tai joulukuuta koskevat tiedot? Mitkä ovat tuotantokauden loppua koskevat arviot saatavissa olevien tietojen valossa? Toiseksi, voiko komissio ilmoittaa, miltä alueella tai miltä alueilta on peräisin Yhdistyneen kuningaskunnan liikatuotanto? Tarkemmin sanottuna, mikä on Pohjois-Irlannin osuus Yhdistyneessä kuningaskunnassa rekisteröidystä liikatuotannosta joulukuuta 1999 koskevien tietojen mukaan? Lopuksi siirryn toiseen aiheeseen. Virallisten tietojen ilmoittamista komissiolle koskeva määräaika on 1. syyskuuta aina tuotantokauden päättymisen jälkeen, mutta tiedetään, että useimmat jäsenvaltiot antavat säännöllisiä väliaikatietoja tilanteestaan, ja käytännössä suurin osa niistä tietää lopullisen tilanteensa toukokuun 15. päivän tienoilla. Voisiko komissio näin ollen antaa minulle kunkin jäsenvaltion lopulliset tilannetiedot tuotantokaudelta 19992000 sitä mukaa kun jäsenvaltiot ilmoittavat ne komissiolle? (1) EYVL C 374 E, 28.12.2000, s. 102. Franz Fischlerin komission puolesta antama vastaus (29. kesäkuuta 2000) Kreikan osalta käytettävissä on tällä hetkellä kaksi arviota. Toisen mukaan kauden 19992000 tuotanto jää 16 prosenttia alle kiintiön, ja toisen mukaan tuotanto ylittää kiintiön 5 prosentilla. Kummankin arvion on toimittanut Kreikan maatalousministeriö, mutta saatavilla olevien tietojen perusteella ensimmäisessä ei ole otettu huomioon pieniä meijereitä. Toinen arvio on siis todennäköisemmin oikea, mutta siihenkin on suhtauduttava varauksin syistä, joita käsitellään jäljempänä vastauksessa edustajan kysymyksen 3 osaan. Komissiolla ei ole käytettävissään tietoja tuotannon alueellisesta jakautumisesta, joten se ei tunne Pohjois-Irlannin tarkempaa tilannetta. Eri jäsenvaltioissa arvio tuotantokauden todellisista määristä saadaan selville jossain määrin vaihdellen mutta kuitenkin suhteellisen nopeasti tuotantokauden päätyttyä 31. maaliskuuta. Arviossa ei kuitenkaan määritetä tarkasti mahdollista kiintiön ylittymistä eikä tämän johdosta maksettavan lisämaksun suuruutta. Tuotantomäärät on nimittäin korjattava todellisen rasvaprosentin osalta ja suhteutettava tilapäisiin kiintiöiden siirtoihin, käyttämättä jääneiden kiintiöiden uuteen jakoon jne. Käyttämättä jääneet kiintiöt jaetaan usein monessa vaiheessa, joten lopullinen tilanne selviää vasta pitkän ajan kuluttua tuotantokauden lopusta. Tästä syystä määräajaksi, johon mennessä ostajien on ilmoitettava tiedot (vastuulliselle viranomaiselle), on vahvistettu 15. toukokuuta ja jäsenvaltioiden lopullisten tietojen ilmoittamista komissiolle koskevaksi määräajaksi 31. elokuuta. Melkein kaikki jäsenvaltiot ilmoittavat tietonsa 20. elokuuta jälkeen. Tietojen ilmoittamisesta edustajalle heti niiden saapumisen jälkeen ei olisi näin mitään käytännön hyötyä.